Lene Espersen (KF), 2004-05-06:
Jeg vil med det samme sige, at regeringen ligesom forslagsstillerne er af den opfattelse, at Datatilsynet varetager en meget vigtig opgave, og at denne opgave naturligvis, også når vi taler om ressourcer, skal kunne varetages på tilfredsstillende vis.
Datatilsynet er som bekendt en uafhængig statslig myndighed.
Tilsynet har en finanslovmæssig og personalemæssig tilknytning til Justitsministeriet, men hverken Justitsministeriet eller andre offentlige myndigheder har instruktionsbeføjelser over for Datatilsynet.
Datatilsynet består af et råd, Datarådet, og af et sekretariat.
Forslagsstillerne peger på, at persondataområdet og dermed området for Datatilsynets opgaver er under konstant udvikling.
Det anføres videre, at Datatilsynets bevillinger ikke står mål med kravene til tilsynet, hvis vi fortsat ønsker en effektiv og kompetent opgaveløsning i fremtiden.
På grund af sin uafhængige status er Datatilsynet ikke underlagt eksternt fastsatte mål for sin virksomhed. Datatilsynet har imidlertid selv opstillet følgende fire indsatsområder for 2003: For det første en generel nedbringelse af sagsbehandlingstider, for det andet at arbejde med at få fastlagt mål og visionen for tilsynet, for det tredje at kunne sikre, at digital kommunikation med offentlige myndigheder er i overensstemmelse med eDagen den 1. september sidste år, og for det fjerde at sætte fokus på sygefraværet blandt tilsynets ansatte.
Herudover har tilsynet fastsat mål
Hvis vi skal starte bagfra, kan jeg oplyse, at Datatilsynet inden for de seneste år har øget antallet af inspektioner betragteligt. I perioden fra 2000 til 2003 har tilsynet i gennemsnit fordoblet antallet af årlige inspektioner i forhold til perioden fra 1981 til 1999, hvor Registertilsynet gennemførte ca. 35 inspektioner årligt.
I 2003 gennemførte tilsynet således 71 inspektioner, og jeg ved, at inspektionsopgaver fortsat er højt prioriteret af tilsynet.
Hvad sygefraværet angår, er det også et faktum, at Datatilsynet i 2003 har haft et betydeligt fald i sygefraværet, som nu er bragt ned under tallet for Justitsministeriets samlede område.
Tilsynet levede også op til kravene til eDagen og var i øvrigt aktivt involveret i indsatsen, bl.a. ved at stille beredskab til en hotline til rådighed.
Om sagsbehandlingstiden kan jeg oplyse, at sagsbehandlingen i 2003 efter tilsynets opfattelse ikke på alle områder kan betragtes som tilfredsstillende.
Som det kan læses i tilsynets årsrapport for 2003, skyldes det imidlertid navnlig en ekstraordinær stor udskiftning i medarbejderstaben i 2003.
Det anføres derfor også i årsrapporten, at arbejdet med at forkorte sagsbehandlingstiderne vil blive fortsat i 2004 gennem ændring af arbejdsrutiner m.v.
Jeg har tiltro til, at dette vil lykkes, så tilsynet også på dette meget centrale område kan forbedre sin målopfyldelse.
Hvis jeg herefter skal vende mig mod forslaget om at forøge tilsynets bevillinger, vil jeg godt starte med at sige, at det naturligvis er regeringens opgave at sikre den bedst mulige fordeling og udnyttelse af statens ressourcer inden for de rammer, som samfundsøkonomien tillader.
Alle partier i Folketinget har naturligvis deres egne prioriteringer og mærkesager, det er både velkendt og også naturligt.
Lige så velkendt og naturligt er det imidlertid, at statens ressourcer er begrænsede, og at fordelingen af dem finder sted ved de årlige finanslovforhandlinger.
Det er her, de økonomiske prioriteringer foretages, og det er derfor også her, at eventuelle ønsker om flere bevillinger til Datatilsynet hører hjemme.
Jeg vil som hidtil arbejde for at sikre både Datatilsynet og de øvrige institutioner på Justitsministeriets område de bedst mulige arbejdsvilkår inden for de rammer, som nu engang ligger.
De partier, som ønsker at medvirke hertil, og som vel at mærke også vil tage medansvar for finansieringen, skal derfor være mere end velkomne til at melde sig, når finanslovforhandlingerne starter til efteråret.
Jeg vil dog også gerne sige, at Datatilsynet efter både min og regeringens opfattelse løser sine opgaver på tilfredsstillende vis inden for de eksisterende rammer.
Dermed siger jeg naturligvis ikke, at spørgsmålet om en yderligere ressourcetilførsel til Datatilsynet ikke kan blive aktuelt i fremtiden eller indgå i forhandlingerne om finansloven.
Det kan det helt sikkert.
Men det må først og fremmest bero på ønsker og prioriteringer i de partier, der indgår i disse forhandlinger
Det svære er som bekendt ikke at bruge pengene, men at finde dem.
Regeringen kan derfor ikke støtte beslutningsforslaget fra SF og Enhedslisten.